Predkladacia správa

V dňoch 7. – 15. apríla 2003 sa v Budapešti uskutoční 61. plenárne zasadnutie Dunajskej komisie (ďalej len „DK“), ktorá je vytvorená na základe Dohovoru o režime plavby   na Dunaji (Belehrad, 18. august 1948). Členmi tejto medzinárodnej vládnej organizácie je 10 podunajských štátov (Bulharsko, Chorvátsko, Srbsko a Čierna hora, Maďarsko, Moldavsko, Nemecko, Rakúsko, Rumunsko, Slovensko a Ukrajina) a Ruská federácia ako nástupnícky štát bývalého Sovietskeho zväzu. Úlohou DK je zabezpečiť dohľad nad dodržiavaním zásady slobodnej plavby na Dunaji, ktorá je otvorená pre občanov, obchodné lode a náklady všetkých štátov na základe rovnosti podmienok prevádzkovania obchodnej plavby a vo vzťahu k prístavným   a plavebným poplatkom.
Na výročných zasadaniach DK sú prerokované otázky plavebnej, hydrotechnickej, hydrometeorologickej, právnej a finančnej povahy na celom úseku Dunaja. V tomto roku bude osobitná pozornosť venovaná aj problémom spojeným s úplným obnovením plavby      na úseku Dunaja Srbska a Čiernej hory v oblasti Nového Sadu, na ktorom zrútené mosty         i dočasný pontónový most znemožňovali normálny a bezodplatný prechod lodí. 
	Cieľom predkladaného materiálu je schváliť zloženie delegácie Slovenskej republiky  a stanoviť jej postup pri prerokovaní ťažiskových otázok na 61. zasadaní DK v oblasti legislatívno-technickej, hydrologickej, hydrometeorologickej, právnej  a finančnej, ktoré sú spojené s ďalšou výstavbou a údržbou dunajskej vodnej cesty.
Medzinárodná dunajská vodná cesta, tvoriaca dopravný koridor č. VII v sieti transeurópskych dopravných koridorov, tvorí dôležitú tepnu aj v dopravnej sústave Slovenskej republiky. Jej význam vzrástol potom, čo v roku 1992 bolo otvorené kanálové prepojenie Rýn-Mohan-Dunaj, čím sa Slovensko napojilo na celoeurópsku integrovanú sieť vnútrozemských vodných ciest siahajúcu od Čierneho mora po Severné more a Baltické more. Umožňuje to prepravu zo slovenských prístavov na Dunaji, resp. Váhu takmer do celej Európy a cez námorné prístavy Dunaja a Rýna aj do celého sveta.
Na základe záverov celoeurópskej konferencie ministrov dopráv o vnútrozemskej vodnej doprave, ktorá sa uskutočnila v Rotterdame 5.- 6. septembra 2001, sa začali riešiť aj otázky spojené s liberalizáciou a prebiehajúcou harmonizáciou technických, profesionálnych, bezpečnostných a na infraštruktúru sa vzťahujúcich smerníc a podmienok plavby na Dunaji   a Rýne. Na širokej medzinárodnej platforme boli tiež riešené zásadné otázky rádionavigácie   a rádiového spojenia v plavbe, ktoré vyplynuli z  Regionálneho dohovoru zo 6. apríla 2000    a Dohovoru o preprave nebezpečných tovarov po vnútrozemských vodných cestách (vstúpil do platnosti v januári 2003).       
Na 61. zasadnutí DK bude prerokovaný široký okruh odborných otázok, ktoré sa dotýkajú medzinárodnej plavby na Dunaji. Navrhovaný "Postup delegácie Slovenskej republiky na 61. zasadnutí Dunajskej komisie" vychádza zo záverov riešení základných úloh stanovených 60. zasadnutím  DK, ktoré boli prerokované expertnými skupinami - za aktívnej účasti Slovenskej republiky - a ktoré zahrňujú nasledujúce oblasti činnosti DK:
-	plavebné otázky
-	technické a rádiotechnické otázky
-	hydrotechnické a hydrometeorologické otázky, 
-	stav vodných ciest
-	prevádzka lodí a ekologické otázky
-	hospodárske otázky a štatistické analýzy
-	právne a finančné otázky 
-	vydavateľskú činnosť DK

          V predkladanom Postupe sú zohľadnené východiskové prístupy Slovenskej republiky k riešeným úlohám, ako boli prezentované na rokovaniach expertných skupín:
-	  na porade expertov pre ekonomické a štatistické otázky (10.-12.09.2002),
-	na porade expertov pre rádiové spojenie v plavbe (14.-16.10.2002) a nadväzne na to          na sympóziu Forum GIS-Dunaj (30.-31.10.2002);
-	na porade špeciálnej skupiny expertov pre prepravy nebezpečných tovarov                     po vnútrozemských vodných cestách (12.-15.11.2002);
-     na porade expertov pre technické otázky – týkala sa aj  hydrotechnických otázok a otázok,  spojených s rozvojom infraštruktúry,  plavebných otázok  a otázok, týkajúcich sa zberu odpadov z lodí plávajúcich po Dunaji (02.-06.12.2002).
Rokovania boli ukončené poradou expertov pre právne a finančné otázky (28.-31.01.2003) .
          Ťažiskovou otázkou, ktorá bola v tomto období riešená v rámci DK bolo zabezpečovanie úloh, spojených s plnením programu „Vyčistenie koryta Dunaja od trosiek mostov, odstránenie zbytkov munície, revitalizácia Dunaja a hľadanie spôsobov na jeho premostenie, vyznačenie trvalej plavebnej dráhy a zaistenie podmienok normálnej plavby v oblasti mesta Novi Sad“. Na urýchlenie riešenia tohto problému bol v roku 2000 zriadený „Projektový výbor“, ktorého členmi sú predstavitelia členských krajín DK. Na financovanie úloh, ktoré vyplývajú z plnenia Projektu bol v novembri 2000 zriadený vo Viedni „Medzinárodný fond Dunajskej komisie pre čistenie plavebnej dráhy Dunaja“. Predpokladané náklady mali dosiahnuť výšku 26 mil. EUR, pričom Európska únia sľúbila prispieť  čiastkou 22 mil. EUR a zvyšok mali uhradiť členské krajiny DK, resp. iní darcovia. Riadenie prác spojených s realizáciou Projektu čistenia Dunaja vrátane hospodárenia s fondom  zabezpečovala Technická riadiaca skupina. V súčasnom období je väčšina prác realizovaná (premeranie, odmínovanie, likvidácia trosiek, vyčistenie koryta, vytýčenie dočasnej plavebnej dráhy, výstavba väčšiny mostov – hoci aj v dočasnom režime, plnenie programu revitalizácie Dunaja), s úplným ukončením sa počíta v priebehu prvého polroku 2003. Nedoriešenou zostala otázka termínu úplného odstránenia pontónového mostu a doby a výšky vyberania poplatkov za jeho otváranie. Pre záverečnú fázu čistenia resp. do ukončenia výstavby nového mostu Sloboda bolo dohovorené jeho trvalé otvorenie až do jeho úplného odstránenia           pre zaistenie zlepšujúcich sa podmienok pre obnovujúcu sa plavbu po Dunaji. Otázka vyberania poplatkov orgánmi Srbska a Čiernej hory je predmetom permanentnej kritiky         zo strany DK, hoci nateraz sa už ich podarilo podstatne znížiť. Predpokladá sa, že v priebehu 61. zasadnutia DK bude táto otázka doriešená. 
          Veľmi dôležitou úlohou je aj otázka harmonizácie legislatívnych a technických podmienok plavby na Dunaji a Rýnskej vodnej ceste. Na základe intenzívnych rokovaní Dunajskej komisie a Centrálnej komisie pre plavbu po Rýne a tiež spoločnej pracovnej skupiny „ad hoc“ boli stanovené principiálne podmienky pre vzájomné uznávanie dokladov / dokumentov, osvedčení posádok plavidiel z oboch akvatórií.
            Obnovili sa tiež rokovania, ktoré by mali zavŕšiť spoločné úsilie pre prípravu Diplomatickej konferencie, ktorá by mala riešiť otázku zmeny – doplnenia Dohovoru             o režime plavby na Dunaji - známej Belehradskej konvencie z augusta 1948 - resp. vytvorenia nového dohovoru v nadväznosti na nové hospodársko – spoločensko – politické pomery         na Dunaji a v krajinách, ktoré majú o vzájomnú spoluprácu hlboký záujem

             Slovenská delegácia sa bude na rokovaní riadiť schváleným „postupom“.

2
03043-2101-0302/61 DK